**Te aştept**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

într-un colţ prăfuit de nostalgie,

mi se cos bătăile de inimă.

prin urechile acului se tot aude o tăcere acută

ca un cântec evanescent

compus de toate clapele nopții.

încă un vis anexat de tine…

somnul îmi este înecat

între puncte de suspensie

şi înfăţişări abstracte de fericire.

tâmplele îmi ard de prezenţa ta

cu eleganța vestalei

şi îmi gravează nesărutul nostru

pe fiecare pată de cuget.

iartă-mă

cu aceeaşi graţie angelică

pe care o beau mereu

până la iubire.

mă simt atât de străin în cuvintele mele…

şi ele sunt bolnave de mine

când râvnirea mă împinge

spre declin

şi uit

de care capăt al luminii

să mă agăţ.

“iubirea e aici”

scrie pe fiecare căptușeală de suflet.

mi se dezleagă toate fricile nesupuse raţiunii

şi încep să latre spre cer.

mi-e tot mai teamă

că de-atâta tumult

mi se va crăpa reflexia pe retina lunii.

călcâiul îmi descreşte cu fiecare fărâmă de fior

şi nu ştiu dacă mai pot să-mi întorc trăirea

din țările calde

fără să ajung la zâmbetul tău.

îţi mai ştiu vocea,

vibrează tainic în fiecare sunet de dor

şi îmi opreşte mereu alfabetul în zodia şeptimii.

nici nu știi ce uşor îmi e să ghidez nemurirea spre tine

când îmi strângi tot aerul din piept

şi faci din el cuvertură pentru parfumul tău.

ţi-aş spune,

dar gândurile au tăcerea în sânge,

iar cuvântul le poartă

uneori

în veşminte sofisticate.

îmi tremură lacunele sub zațul fiecărei zi,

dar te aştept

până când voi fi triat pentru neant de cutele timpului,

până când mă vor strivi toate coperţile celestului,

până când pământul va mușca din mine

și îți va simți gustul revărsat din trupul meu.

te aștept

sub umbra rătăcirii,

unde “hai acasă”

îmi strigă nimeni.